钦定古今图书集成/明伦汇编/氏族典/第264卷 > 王檀
## 钦定古今图书集成/明伦汇编/氏族典/第264卷 > 王檀

按《五代史王檀传》，“檀字众美，京兆人也。少事梁太祖
为小校。尚让攻梁，战尉氏门，檀勇出诸将，太祖奇之，
迁踏白指挥使。后朱珍募兵东方，战数有功。梁与蔡
兵战板桥，李重裔马踣，为蔡兵所擒，檀驰取之，并获
其将一人。从太祖破魏内黄，迁冲山都虞候。复从朱
珍攻徐州，檀获其将一人。梁兵攻王师范，檀以一军”
破其密州，拜密州刺史。太祖即位，迁保义军节度使、
潞州东北面招讨使。王景仁败柏乡，晋兵围邢州，太
祖大惧，欲自将救之，檀止太祖，请自拒敌，力战，卒全
邢州。以功加同中书门下平章事，进封琅邪郡王。友
珪立，徙镇宣化。贞明元年，又徙匡国。是时，庄宗取魏
博，檀以谓晋兵悉在河北，乃以奇兵西出阴地，袭太
原，不克而还，徙镇天平。檀尝招纳亡盗，居帐下，帐下
兵乱，入杀檀。年五十八。赠太师，谥曰“忠毅。”